ai4bharat/Pralekha huggingface dataset:
உள்நாட்டு விமானப் போக்குவரத்து அமைச்சகம்
நவீன மற்றும் நீடித்த விமானவியல் தொழில்நுட்ப ஒத்துழைப்புக்கான புரிந்துணர்வு ஒப்பந்தத்தில் ஸ்வீடனுடன் இந்திய விமான நிலையங்கள் ஆணையம் கையெழுத்திட்டுள்ளது
புதுதில்லியில் உள்ள இந்திய விமான நிலையங்கள் ஆணையத்தின் தலைமை அலுவலகத்தில் நடைபெற்ற நிகழ்ச்சியில், இந்திய விமான நிலையங்கள் ஆணையம், ஸ்வீடன் நாட்டின் வான் போக்குவரத்து சேவை அமைப்பான எல்.எஃப்.வி. நிறுவனத்துடன், புரிந்துணர்வு ஒப்பந்தத்தில் கையெழுத்திட்டுள்ளது.
அதிநவீன விமானப் போக்குவரத்துக்கான தீர்வுகளை கண்டறிய ஏதுவாக, அடுத்த தலைமுறை நீடித்த விமானப் போக்குவரத்து தொழில்நுட்பத்தை உருவாக்கி, அதனை செயல்படுத்துவதற்காக, இந்தியா மற்றும் ஸ்வீடன் நாட்டின் விமானப் போக்குவரத்து சேவை வழங்கும் நிறுவனங்களை இந்த உடன்படிக்கை ஒன்றிணைத்துள்ளது. இரு நாடுகளிடையே விமானப் போக்குவரத்து சார்ந்த நிபுணத்துவம் மற்றும் தொழில்நுட்பத்தை இருதரப்பும் பகிர்ந்துகொள்ள இந்தப் புரிந்துணர்வு ஒப்பந்தம் வழிவகை செய்யும். ஸ்விடனின் புதுமை கண்டுபிடிப்புகள் மற்றும் நிபுணத்துவத்தை இந்திய நிறுவனங்கள் பயன்படுத்தி வளர்ச்சியை விரைவுபடுத்தவும் இது உதவும். இந்த ஒப்பந்தத்தின்படி, பரஸ்பர நலன்சார்ந்த துறைகளில் தொழில் நிறுவனங்கள் ஒத்துழைப்பை மேற்கொள்ளவும் வகை செய்யப்பட்டுள்ளது.
இந்த புரிந்துணர்வு ஒப்பந்தத்தில் இந்திய விமான நிலையங்கள் ஆணையத்தின் உறுப்பினர்  திரு. எம். சுரேஷ் மற்றும் ஸ்வீடன் நாட்டின் எல்.எஃப்.வி. நிறுவனத்தின் துணை தலைமை இயக்குனர் திரு. மேக்னஸ் கோரல் ஆகியோர் கையெழுத்திட்டனர். இந்திய விமான நிலையங்கள் ஆணையத்தின் தலைவர் திரு. சஞ்சீவ் குமார், ஸ்வீடன் நாட்டின் கட்டமைப்பு அமைச்சக செயலாளர் திருமதி மலின் செடர்ஃபெல்ட் ஓஸ்ட்பெர்க், இந்தியாவுக்கான ஸ்வீடன் தூதர் திரு. கிளாஸ் மோலின், ஸ்வீடனுக்கான இந்திய தூதர் திரு. தன்மயாலால் உள்ளிட்டோர் இந்த நிகழ்ச்சியின் போது உடனிருந்தனர்.
- விமானப் போக்குவரத்து மேலாண்மை
- விமானப் போக்குவரத்து கட்டுப்பாடு
- தொலையுணர்வு விமான நிலைய மேலாண்மை மற்றும் போக்குவரத்து கட்டுப்பாடு
உள்ளிட்ட 10 துறைகளில் இந்தியாவின், இந்திய விமான நிலையங்கள் ஆணையம், ஸ்வீடன் நாட்டின் எல்.எஃப்.வி. நிறுவனம் ஆகியவை கூட்டாக ஒத்துழைக்கும் எனத் தெரிவிக்கப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1854595
தொழிலாளர் மற்றும் வேலைவாய்ப்பு அமைச்சகம்
அவுட்சோர்சிங் முகமைகள் மூலம் ஊழியர்களின் நலன்களைப் பாதுகாத்தல்
அரசுப் பணியிடங்கள் ஆட்சேர்ப்பு விதிகளின்படி நிரப்பப்படுகின்றன. இருப்பினும், பணியின் நிர்வாகத் தேவை மற்றும் தவிர்க்க முடியாத சூழ்நிலைகளைக் கருத்தில் கொண்டு, ஒப்பந்தம் மூலம் சேவைகளுக்கான அவுட்சோர்சிங் சில நேரங்களில் பயன்படுத்தப்படுகிறது.
"பொது நிதி விதிகள், 2017  மற்றும் "ஆலோசனை மற்றும் பிற சேவைகளை கொள்முதல் செய்வதற்கான கையேடு, 2017" ஆகியவற்றில் மின் கொள்முதல் உட்பட இதுபோன்ற ஆலோசனை அல்லாத அல்லது அவுட்சோர்சிங் சேவைகளை கொள்முதல் செய்வதற்கான விரிவான நடைமுறைகள் வகுக்கப்பட்டுள்ளன.
அரசுக்கு சேவைகளை வழங்குவதற்காக பணியமர்த்தப்பட்டுள்ள அவுட்சோர்சிங் பணியாளர்கள் தொடர்பாக கடைப்பிடிக்கப்பட வேண்டிய சட்டரீதியான மற்றும் ஒப்பந்தக் கடமைகள், ஒப்பந்தத் தொழிலாளர்  சட்டம், 1970, குறைந்தபட்ச ஊதியச் சட்டம், 1948, ஊதியம் வழங்கல் சட்டம், 1936, போனஸ் வழங்கல் சட்டம், 1965, பணிக்கொடை வழங்கல் சட்டம், 1972¸ கட்டிடம் மற்றும் பிற கட்டுமானத் தொழிலாளர்கள்  சட்டம், 1996, சம ஊதியச் சட்டம், 1976, மாநிலங்களுக்கு இடையே புலம்பெயர்ந்த தொழிலாளர்கள்  சட்டம், 1979, குழந்தை மற்றும் வளரிளம் பருவத் தொழிலாளர்  சட்டம், 1986 மற்றும் மகப்பேறு சலுகைச் சட்டம், 1961 போன்ற பொருந்தக்கூடிய தொழிலாளர் சட்டங்களால் நிர்வகிக்கப்படுகின்றன.
இச்சட்டங்களின் கீழ் ஒப்பந்ததாரர்களின் பணியாளர்களின் நலன்களைப் பாதுகாப்பது, மத்திய மண்டலத்திற்கான தலைமை தொழிலாளர் ஆணையர்  அலுவலகம் ) மூலம் அரசாங்கத்தால் செயல்படுத்தப்படுகிறது. சி.எல்.சி  ஒப்பந்தத் தொழிலாளர்களின் பணி, குறைந்தபட்ச ஊதியம் வழங்குதல், சேவை வழங்குவதற்காக ஒப்பந்ததாரர்களால் நியமிக்கப்பட்ட ஊழியர்களின் நலன் போன்றவற்றை ஒழுங்குபடுத்துவதற்காக, இந்த நோக்கத்திற்காக ஆய்வுகளை மேற்கொள்கிறது.
இத்தகவலை மத்திய தொழிலாளர் மற்றும் வேலைவாய்ப்புத் துறை இணையமைச்சர் திரு. மக்களவையில் ராமேஸ்வர் தெலி எழுத்துப்பூர்வமாக அளித்த பதிலில் கூறினார்.
வணிகம் மற்றும் தொழில்துறை அமைச்சகம்
கட்டமைப்பு திட்டமிடல் குழுவின் 20-வது கூட்டம்
இணையதள திட்டமிடல் குழுவின் 20-வது கூட்டம் தில்லியில் உள்ள உத்யோக் பவனில் நடைபெற்றது. நிகழ்ச்சிக்கு, தொழில் மற்றும் உள்நாட்டு வர்த்தக மேம்பாட்டுத்துறை  பிரிவின் சிறப்புச் செயலாளர் திரு அம்ரீத் லால் மீனா தலைமை வகித்தார். நிகழ்ச்சியில் மத்திய சாலைப்போக்குவரத்து மற்றும் நெடுஞ்சாலை, மத்திய சிவில் விமானப்போக்குவரத்து, ரயில்வே உள்ளிட்ட அமைச்சகங்கள், தொலைத்தொடர்புத்துறை, நித்தி ஆயோக் ஆகியவற்றைச் சேர்ந்த மூத்த அதிகாரிகள் கலந்து கொண்டனர்.
தொலைத்தொடர்புத் துறையில் அண்மையில் தொடங்கப்பட்ட விரைவு சக்தி சஞ்சார் இணையதள பக்கத்தை பாராட்டும் விதமாக, 36 மாநிலங்கள், யூனியன் பிரதேசங்கள் அந்த இணையதள பக்கத்தில் இணைக்கப்பட்டுள்ளன. தேசிய பெருந்திட்டத்துடன் இந்த இணையதள பக்கத்தை ஒருங்கிணைக்கும் செயலை துரிதப்படுத்துவதற்காக தொலைத்தொடர்புத் துறையின் அனைத்து உறுப்பினர்களும் பங்கேற்கும் ஒரு கூட்டத்தை தொலைத்தொடர்புத் துறை விரைவில் நடத்தவுள்ளது.
பல்வேறு நவீன உள்கட்டமைப்புகளை அதிகரித்து, சாலைகள் மற்றும் துறைமுகங்களை இணைக்கும் விதமாக 100 சரக்கு முனையங்களை ரயில்வே அமைச்சகம் விரைவில் உருவாக்கவுள்ளது. இதற்கான இடங்களை தேர்வு செய்தல், காலக்கெடு மற்றும் திட்டமிடல் பணிகள் ஏற்கனவே நடந்து வருவதாக ரயில்வே அமைச்சகத்தின் மூத்த அதிகாரி ஒருவர் தெரிவித்தார்.
மேலும் விவரங்களுக்கு இதன் ஆங்கில செய்தி குறிப்பை காணவும்: https://pib.gov.in/PressReleasePage.aspx?PRID=1832566
மத்திய அமைச்சரவை
இந்திய- நேபாள எல்லையில் மெச்சி நதி மேல் புதிய பாலம் கட்டுவதற்கு செயல்முறை ஏற்பாட்டை உருவாக்குவதற்கான இந்தியா, நேபாளம் இடையேயான புரிந்துணர்வு ஒப்பந்தத்திற்கு – மத்திய அமைச்சரவை ஒப்புதல்
இந்திய நேபாள எல்லையில் மெச்சி நதி மேல் புதிய பாலம் கட்டுவதற்கு செயல்முறை ஏற்பாட்டை உருவாக்குவதற்காக இந்தியா, நேபாளம் இடையேயான புரிந்துணர்வு ஒப்பந்தத்தில் கையெழுத்திட, பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்துள்ளது. கட்டுமானச் செலவு, பணிக்கான கெடு, பாதுகாப்பு விசயங்கள் ஆகியவை இந்த ஒப்பந்தத்தில் இடம் பெறும்.
இந்தப் பாலத்தை கட்ட ரூ.158.66 கோடி செலவாகும் என மதிப்பிடப்பட்டுள்ளது. இந்த நிதியை, இந்திய அரசு ஆசிய வளர்ச்சி வங்கி வாயிலாக வழங்கவுள்ளது. தேசிய நெடுஞ்சாலை 327பி–யில் கக்கர்விட்டாவில் இருந்து  பனிடங்கி  புறவழிச்சாலையை மேம்படுத்தும் பணியின் அங்கமாக இந்தப் புதிய பாலம் கட்டப்படுகிறது. இந்தியாவிலிருந்து நேபாளத்திற்கு செல்லும் ஆசிய நெடுஞ்சாலை 02-ன் முடிவில் மெச்சி பாலம் அமைய உள்ளது. இது நேபாளத்திற்கு செல்லும் முக்கிய இணைப்பு வழியாக இருக்கும்.
இந்தப் பாலம் கட்டப்படுவதால் பிராந்திய இணைப்பு மேம்படும். இரண்டு நாடுகளுக்கும் இடையே எல்லைப்புற வர்த்தகத்தை வலுப்படுத்தவும் வாய்ப்பு ஏற்படும். மேலும் தொழிற்துறை, சமுதாய மற்றும் கலாச்சார பரிவர்த்தனைகளும் பலப்படுத்தப்படும்.
மத்திய சாலைப் போக்குவரத்து மற்றும் நெடுஞ்சாலைகள் துறை அமைச்சகத்தின் கீழ் உள்ள தேசிய நெடுஞ்சாலை மற்றும் கட்டமைப்பு வளர்ச்சி நிறுவனம் இந்த திட்டத்தை செயல் படுத்த உள்ளது. நேபாள அரசுடன் கலந்தாலோசித்த பின்னர் திட்ட வரைவு அறிக்கை தயாரிக்கப்பட்டுள்ளது. பால வடிவமைப்பு இறுதி செய்யப்பட்டுள்ளது.
மனித வள மேம்பாட்டு அமைச்சகம்
வரலாற்று சிறப்பு மிக்க செங்கோட்டையில் நடைபெறும் சுதந்திர தின விழாவில் 50 பள்ளி ஆசிரியர்கள் 'சிறப்பு விருந்தினர்களாக' பங்கேற்கின்றனர்
வரலாற்றுச் சிறப்புமிக்க செங்கோட்டையில் நடைபெறும் 77வது சுதந்திர தின விழா 2023ல் பங்கேற்க பள்ளி ஆசிரியர்களை சிறப்பு விருந்தினர்களாக கல்வி அமைச்சகம் அழைத்துள்ளது.
பள்ளிக் கல்வி மற்றும் எழுத்தறிவுத் துறையால் தேர்ந்தெடுக்கப்பட்ட 50 பள்ளி ஆசிரியர்களைக் கொண்ட ஒரு குழு அழைக்கப்பட்டிருக்கிறது. இந்தக் கல்வியாளர்கள் மத்திய இடைநிலைக் கல்வி வாரியம் மற்றும் நாடு முழுவதும் உள்ள கேந்திரிய வித்யாலயா சங்கதன் பள்ளிகளைச் சேர்ந்தவர்கள்.
இந்த சிறப்பு விருந்தினர்கள் ஆகஸ்ட் 14 முதல் ஆகஸ்ட் 15, 2023 வரை திட்டமிடப்பட்ட இரண்டு நாள் நிகழ்ச்சிகளில் கலந்துகொள்வார்கள் மற்றும் அவர்களின் பயணத்திட்டத்தில் நாட்டின் பாரம்பரியம் மற்றும் முன்னேற்றத்தின் சாரத்தை உள்ளடக்கிய நடவடிக்கைகள் அடங்கும். திட்டத்தின் முக்கிய சிறப்பம்சங்கள் பின்வருமாறு:
ஆகஸ்ட் 14, 2023: இந்தியா கேட், போர் நினைவுச்சின்னம் மற்றும் பிரதமரின் அருங்காட்சியகத்துக்கு வருகை. கடமைப் பாதையில் நாட்டின் இறையாண்மையை காத்த வீரர்களுக்கு மரியாதை செலுத்துவார்கள். இந்த மாவீரர்களின் துணிச்சலும், தியாகமும் கலந்து கொண்டவர்களின் நினைவில் நிலைத்து நிற்கும். புது தில்லி தீன் மூர்த்தி மார்க்கில் உள்ள பிரதமரின் அருங்காட்சியகத்துக்கு விஜயம் செய்வது, தேசத்தின் தலைவிதியை வடிவமைத்த தொலைநோக்குத் தலைவர்களின் வாழ்க்கை மற்றும் பங்களிப்புகள் பற்றிய நுண்ணறிவை வழங்கும்.
அதன்பின், புதுதில்லியில் மத்திய இணை அமைச்சர் திரு ராஜ்குமார் ரஞ்சன் சிங்குடன் அழைக்கப்பட்ட பள்ளி ஆசிரியர்களின் கலந்துரையாடல் அமர்வு நடைபெறும்.
ஆகஸ்ட் 15, 2023: தேசிய கீதத்தின் உற்சாகமான முழக்கத்துக்கு மத்தியில், பிரதமரால் மூவண்ணக் கொடி ஏற்றப்படும் சின்னமான செங்கோட்டையில் நடக்கும் சுதந்திர தின விழாவில் பங்கேற்பு.
சுதந்திர தின விழாவையொட்டி, பள்ளிக் கல்வி மற்றும் எழுத்தறிவுத் துறையானது, நாட்டின் எதிர்காலத்தை தங்கள் அசைக்க முடியாத அர்ப்பணிப்புடன் வளர்ப்பதில் முக்கியப் பங்காற்றிய ஆசிரியர்களின் பங்களிப்பை கவுரவித்து வருகிறது. இளம் தலைமுறையினருக்கு அறிவு, மதிப்புகள் மற்றும் திறன்களை வளர்ப்பதில் அவர்களின் பங்கு விலைமதிப்பற்றது. இந்த சேவைக்காக அவர்களுக்கு தேசத்தின் நன்றியை வெளிப்படுத்துவதாக இது அமையும்.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
கழிவுகளில் இருந்து பொம்மைகளை உருவாக்கும் தனித்துவமான போட்டியை மத்திய வீட்டுவசதி மற்றும் நகர்ப்புற விவகாரங்கள் அமைச்சகம் அறிமுகப்படுத்துகிறது
பொம்மைகளுக்கான தேசிய செயல் திட்டம் 2020 இந்தியாவை உலகளாவிய பொம்மை மையமாக நிறுவும் நோக்கத்துடன் பாரம்பரிய கைவினைப் பொருட்கள் மற்றும் கையால் செய்யப்பட்ட பொம்மைகள் உள்ளிட்ட இந்திய பொம்மைத் தொழிலை மேம்படுத்துவதற்காக அறிமுகப்படுத்தப்பட்டது. மத்திய அரசின் 14 அமைச்சகங்களுடன் இணைந்து தொழில் மற்றும் உள்நாட்டு வர்த்தக மேம்பாட்டுத் துறை தற்போது இதன்பல்வேறு அம்சங்களை செயல்படுத்தி வருகிறது.
உலகின் இரண்டாவது பெரிய மக்கள்தொகை கொண்ட நாடான இந்தியாவின் மொத்த மக்கள் தொகையில் பாதி 25 வயதுக்குட்பட்ட வளர்ந்து வரும் இளஞர்களாகும். வலுவான பொருளாதார வளர்ச்சி, இளைஞர்களின் புதுமையான படைப்பாற்றல் ஆகியவற்றால் பொம்மைகளுக்கான தேவை அதிகரித்து வருகிறது.
மாறிவரும் நுகர்வு முறைகள் மற்றும் மின் வணிகத்தின் விரைவான வளர்ச்சி ஆகியவற்றால், தனிநபர் கழிவு உற்பத்தி கடந்த பத்தாண்டுகளில் சீராக அதிகரித்து, நகரங்களில் கழிவு மேலாண்மை என்பது நகர்ப்புற உள்ளாட்சி அமைப்புகளுக்கு சவாலாக உள்ளது. தூய்மை இந்தியாஇயக்கத்தின் இரண்டாம் கட்டம், 2026 ஆம் ஆண்டுக்குள் ‘குப்பை இல்லாத நகரங்கள்’ என்ற பார்வையுடன் மாண்புமிகு பிரதமரால் 2021 அக்டோபர் முதல் தேதியன்று தொடங்கப்பட்டது.
ஒருபுறம் பொம்மைகளுக்கான தேவை அதிகரித்து வரும் நிலையில், மறுபுறம் திடக்கழிவுகளின் தாக்கத்தால், தூய்மை டாய்கேத்தான் என்பது பொம்மைகளுக்கான தேசிய செயல் திட்டம் மற்றும் தூய்மை இந்தியாஇயக்கத்தின் இரண்டாம் கட்டம் ஆகியவற்றுக்கு இடையேயான ஒருங்கிணைப்பு ஆகும். இது பொம்மைகளை உருவாக்குதல் அல்லது தயாரிப்பதில் கழிவுகளைப் பயன்படுத்துவதற்கான தீர்வுகளை ஆராய முயல்கிறது. உலர் கழிவுகளைப் பயன்படுத்தி பொம்மை வடிவமைப்புகளில் புதுமைகளைக் கொண்டு வர தனிநபர்கள் மற்றும் குழுக்களுக்கு போட்டிகள் நடைபெறும்.
சேவைகள் தினமான செப். 17 முதல், தூய்மை தினமான அக். 2 வரை, தூய்மை அமிர்தப் பெருவிழாவின் கீழ், இந்தப் போட்டி தொடங்கப்படுகிறது.
மைகவ்- இன் இன்னோவேட் இந்தியா போர்ட்டலில் போட்டி நடத்தப்படும்.
செப்டம்பர் 26 அன்று காலை 10:30 மணிக்கு ஒரு மெய்நிகர் நிகழ்வில் வீட்டுவசதி மற்றும் நகர்ப்புற விவகாரங்களின் செயலாளரால் இது தொடங்கப்படும். நிகழ்வை bit.ly/3r1OaIE–யில் நேரடியாகப் பார்க்கலாம்:
பிரதமர் அலுவலகம்
ஷாஜஹான்பூரில் கங்கை விரைவுப் பாதைக்கு டிசம்பர் 18 அன்று பிரதமர் அடிக்கல் நாட்டவுள்ளார்
நாடு முழுவதும் அதிவேகமாக போக்குவரத்துத் தொடர்பை வழங்குவது என்ற பிரதமரின் தொலைநோக்குப் பார்வையால் இயக்கப்படுகிறது
உத்தரப்பிரதேசத்தில் மேற்கு மற்றும் கிழக்குப் பகுதிகளை இணைக்கின்ற மீரட் முதல் பிரயாக் வரையிலான விரைவுப் பாதை இம்மாநிலத்தின்
12 மாவட்டங்கள் வழியாக செல்லும்
ரூ.36,200 கோடிக்கும் அதிகமான செலவில் கட்டப்படவுள்ள இது உத்தரப்பிரதேசத்தின் மிகநீண்ட விரைவுப் பாதையாக இருக்கும்
ஷாஜஹான்பூர் விரைவுப் பாதையில், அவசரமாக விமானம் புறப்படவும், விமானப்படை விமானங்கள் தரையிறங்கவும் 3.5 கி.மீ. நீள ஓடுப்பாதை அமைக்கப்படவுள்ளது
உத்தரப்பிரதேசத்தின் ஷாஜஹான்பூரில் 2021 டிசம்பர் 18 அன்று பிற்பகல் 1 மணியளவில் கங்கை விரைவுப் பாதைக்குப் பிரதமர் திரு நரேந்திர மோடி அடிக்கல் நாட்டவுள்ளார்.
இந்த விரைவுப் பாதைக்கு பின்னால் உள்ள ஊக்கம் என்பது நாடு முழுவதும் அதிவேகமாக போக்குவரத்துத் தொடர்பை வழங்குவது என்ற பிரதமரின் தொலைநோக்குப் பார்வையாகும். 594 கி.மீ. நீள ஆறு வழி விரைவுப்பாதை ரூ.36,200 கோடிக்கும் அதிகமான செலவில் கட்டப்படவுள்ளது. மீரட்டில் உள்ள பிஜவ்லி கிராமத்திற்கு அருகே தொடங்கும் இந்த விரைவுப் பாதை பிரயாக்ராஜில் உள்ள ஜூடாப்பூர் தண்டு வரை நீடிக்கும். இது மீரட், ஹாப்பூர், புலந்ஷார், அம்ரோஹா, சம்பல், பூதான், ஷாஜஹான்பூர், ஹர்தோய், உன்னாவ், ரேபரேலி, பிரதாப்கட், பிரயாக்ராஜ் ஆகியவற்றின் வழியாக செல்லும். இந்தப் பணி நிறைவடையும் போது உத்தரப்பிரதேசத்தின் மேற்கு மற்றும் கிழக்குப் பிராந்தியங்களை இணைக்கின்ற இம்மாநிலத்தின் மிகநீண்ட எக்ஸ்பிரஸ் பாதையாக இது இருக்கும்.
ஷாஜஹான்பூர் விரைவுப் பாதையில் அவசரமாக விமானம் புறப்படவும், விமானப்படை விமானங்கள் தரையிறங்கவும் 3.5 கி.மீ. நீள ஓடுப்பாதை அமைக்கப்படவுள்ளது. இந்த விரைவுப்பாதை அமைக்கப்படுவதோடு தொழில்துறை வழித்தடத்திற்கும் உத்தேசிக்கப்பட்டுள்ளது.
தொழில்துறை மேம்பாடு, வர்த்தகம், வேளாண்மை, சுற்றுலா உள்ளிட்ட பலதுறைகளுக்கும் இந்த விரைவுப்பாதை ஊக்கமளிக்கும். இந்த பிராந்தியத்தின் சுமுக-பொருளாதார வளர்ச்சிக்கு இது பெரிய ஊக்கத்தை அளிக்கும்.
மத்திய பணியாளர் தேர்வாணையம்
ஒருங்கிணைந்த புவி அறிவியலாளர்  தேர்வு 2020 முடிவுகள் அறிவிப்பு
மத்திய பணியாளர் தேர்வு ஆணையம், 2020 அக்டோபர் 17 மற்றும் 18-ஆம் தேதிகளில் நடத்திய ஒருங்கிணைந்த புவி அறிவியலாளர்  தேர்வு 2020க்கான முடிவுகள் அறிவிக்கப்பட்டுள்ளன. இதன் அடிப்படையில் கீழ்கண்ட பதிவு எண்களைக் கொண்டவர்கள் நேர்முகத் தேர்வு/ தனித்தன்மை தேர்வுக்குத் தகுதி பெற்றுள்ளனர்.
இந்த விண்ணப்பதாரர்களின் விண்ணப்பம் தற்காலிகமானவையாகும். தனித்தன்மை தேர்வுக்கு வருகையில் விண்ணப்பதாரர்கள் தங்களது வயது, கல்வித்தகுதி, சமூகம் மாற்றுத்திறன் ஆகியவை குறித்த அசல் சான்றிதழ்களை சமர்ப்பிக்க வேண்டும்.
தேர்வு விதிமுறையில் கூறப்பட்டுள்ளபடி, இந்த அனைத்து விண்ணப்பதாரர்களும் மத்திய பணியாளர் தேர்வு ஆணையத்தின் இணைய தளத்தில்  விரிவான விண்ணப்பப்படிவத்தை பூர்த்தி செய்து அதனுடன் சான்றிதழ்களையும் இணைக்க வேண்டும். இந்த விரிவான விண்ணப்பப் படிவங்கள், 14.12.2020 முதல் 24.12.2020 மாலை 6 மணி வரை மட்டும் மத்திய பணியாளர் தேர்வாணைய இணையதளத்தில் இடம்பெற்றிருக்கும். விரிவான விண்ணப்பப்படிவங்களை பூர்த்தி செய்வதற்கான முக்கியமான அறிவுறுத்தல்களும், அவற்றை சமர்பிப்பதற்கான விவரங்களும் இணையதளத்தில் இடம்பெறும். வெற்றிபெற்றவர்களாக அறிவிக்கப்பட்ட விண்ணப்பதாரர்கள் விரிவான விண்ணப்பப்படிவத்தை பூர்த்தி செய்யும் முன்பாக, மேற்குறிப்பிட்ட இணையதளத்தில் உரிய பக்கத்தில் தங்களைப் பதிவு செய்து கொள்ள வேண்டும். தகுதி வாய்ந்த விண்ணப்பதாரர்கள், 25.09.2020 தேதியிட்டு வெளியிடப்பட்ட இந்திய அரசிதழில்  பிரசுரிக்கப்பட்ட புவி அறிவியலாளர் தேர்வு 2020-ன் விதிகளை சரிபார்க்கும்படி அறிவுறுத்தப்படுகின்றனர்.
நேர்முகத் தேர்விற்கு எடுத்து வர வேண்டிய சான்றிதழ்கள் குறித்தும் மாணவர்கள் சரி பார்த்துக்கொள்ள வேண்டும். தகுதி பெற்ற விண்ணப்பதாரர்கள் நேர்முகத்தேர்வு தனித்தன்மை தேர்விற்கு அனைத்து அசல் சான்றிதழ்களையும் சரிபார்ப்பிற்காக எடுத்துச் செல்ல வேண்டும்.
முடிவுகளை இங்கே தெரிந்து கொள்ளலாம்:
https://static.pib.gov.in/WriteReadData/userfiles/Result%20-%20Copy%202.pdf
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://pib.gov.in/PressReleasePage.aspx?PRID=1676062
------
(Visitor Counter : 94
பெண்கள் மற்றும் குழந்தை நலன் அமைச்சகம்
தேசிய குழந்தைகள் காப்பகத் திட்டம்
புதிதாக ஒப்புதல் பெறப்பட்ட மிஷன் சக்தி திட்டத்தின் கீழ் தேசிய குழந்தைகள் காப்பகத் திட்டம், பல்னா திட்டம் என்ற பெயர் சேர்க்கப்பட்டு மாற்றியமைக்கப்பட்டுள்ளது. இது பணிபுரியும் தாய்மார்களின் 6 மாதம் முதல் 6 ஆண்டுகள் வரையிலான குழந்தைகளுக்கு தினசரி பராமரிப்பு வழங்குவதற்காக ஏற்படுத்தப்பட்டு, குழந்தைகளின் ஊட்டச்சத்து மற்றும் ஆரோக்கிய நிலவரத்தை மேம்படுத்தி வருகிறது.
2020-21 ஆம் நிதியாண்டில் இந்தத் திட்டத்திற்காக பட்ஜெட் ஒதுக்கீடு ரூ.75 கோடியாக இருந்தது. 2021-22 ஆம் நிதியாண்டில் ரூ.53 கோடியாக இருந்தது.
இத்தகவலை மாநிலங்களவையில் எழுத்து மூலம் அளித்த பதிலில் மத்திய மகளிர் நலன் மற்றும் குழந்தைகள் மேம்பாட்டுத் துறை அமைச்சர் திருமதி. ஸ்மிருதி சுபின் இரானி தெரிவித்துள்ளார்.
குடியரசுத் துணைத் தலைவர் செயலகம்
மாநிலங்களவையில் இன்று ஒரு சிறப்பு தருணம் : மகளிர் நிறைந்திருந்த சிறப்பு நிகழ்வு
மாநிலங்களவையில் இன்று நடைபெற்ற விவாதத்தின் போது அவையை நடத்திய தலைவர், மேஜை ஊழியர்கள் என அனைவரும் சிறிது நேரம் பெண்களாக இருந்த வரலாற்றுச் சிறப்புமிக்க நிகழ்வு முதல் முறையாக நடைபெற்றது.
மாநிலங்களவை உறுப்பினர் திருமதி மம்தா மொகந்தா அவையில் பேசிக் கொண்டிருந்தபோது, திருமதி பாங்னான் கொன்யாக் அவை நடவடிக்கைகளுக்குத் தலைமை வகித்தார். அவையின் மையப்பகுதியில் உள்ள இருக்கைகள் முழுவதும் பெண் அதிகாரிகளாக இருந்தனர்.
தகவல் மற்றும் ஒலிபரப்பு அமைச்சகம்
ஊடகம் & பொழுது போக்கு நிறுவனங்களை கட்டுப்படுத்த சுய கட்டுப்பாட்டு முறையே சிறந்த அணுகுமுறையாக இருக்கும் : தகவல் ஒலிபரப்புத்துறைச் செயலாளர்
ஊடகம் & பொழுது போக்கு நிறுவனங்களை கட்டுப்படுத்த, சுய கட்டுப்பாட்டு முறையே சிறந்த அணுகுமுறையாக இருக்கும் என தகவல் ஒலிபரப்புத்துறைச் செயலாளர் திரு. அமித் கரே தெரிவித்துள்ளார். நவீன தொழில்நுட்பங்களின் வருகை மற்றும் முன்னேற்றங்கள் காரணமாக, ஊடகங்களை கண்காணிக்கும் பணியில் அரசு ஈடுபடுவதைவிட, அவர்களே சுய கட்டுப்பாட்டை பின்பற்றுவதே சிறப்பானதாக இருக்கும் என்று அரசு கருதுவதாகவும் அவர் கூறியுள்ளார். பல்வேறு அலைவரிசைகள் வழியாக ஒரு செய்தி தெரிவிக்கப்படும்போது, அதுவே நிர்வாக ரீதியாகவும் சாத்தியமான வாய்ப்பாக அமையும். சக அழுத்தம்தான், சுய கட்டுப்பாட்டை வலுவானதாகவும், நெறிமுறை சார்ந்த வகையிலும் நிறைவேற்ற வழிவகுக்கும். மும்பையில் இன்று தொடங்கிய ஊடக மாநாட்டின் ஒரு பகுதியாக, “கொள்கை வகுப்பாளர்களுடன் ஒரு கலந்துரையாடல்: புதிய கொள்கைகளுக்கு வழிவகுக்கும் புதிய அமைப்புகள் – புதிய மற்றும் வளர்ந்து வரும் ஊடகங்களுக்கு சாதகமான கட்டுப்பாட்டு நெறிமுறைகளை இணைந்து உருவாக்குதல்” என்ற தலைப்பிலான குழு விவாதத்தில் பங்கேற்று பேசிய திரு. அமித் கரே இதனை தெரிவித்துள்ளார்.
சிஸ்கோ நிறுவனத்தின் தென்கிழக்காசியா & இந்தியாவுக்கான நிர்வாக இயக்குநர் திரு.அலோக் ஸ்ரீவஸ்தவா; நிஷித் தேசாய் கூட்டமைப்பின் மூத்த பங்குதாரர் திருமதி கவுரி கோகலே; சோனி பிக்சர்ஸ் என்டர்டெய்ன்மென்ட் இந்தியா நிறுவனத்தின் நிர்வாக இயக்குநர் திரு. விவேக் கிருஷ்ணானி உள்ளிட்டோர் பங்கேற்ற இந்த விவாதத்தை கே.பி.எம்.ஜி. இந்தியா நிறுவனத்தின் பங்குதாரர் திரு சைதன்யா கோகினேனி தொகுத்து வழங்கினார்.
---------
எம்எம்/கோ
(Visitor Counter : 165
சட்டம் மற்றும் நீதித்துறை அமைச்சகம்
அரசியலமைப்பு தினத்தை முன்னிட்டு பல்வேறு நிகழ்வுகளை சட்டத்துறை நடத்தியது
குடியரசுத் தலைவர் திரு ராம் நாத் கோவிந்தை தொடர்ந்து அரசியலமைப்பு சட்டத்தின் முன்னுரையை வாசித்தது, குறுக்கெழுத்து விநாடி வினா, நியாய பந்து செயலியின் ஐஓஎஸ் பதிப்பின் வெளியீடு உள்ளிட்டவற்றை நீதித்துறை நடத்தியது.
மேலும் நியாய பந்து செயலி இன்று உமாங்க் தளத்திலும் பதிவேற்றப்பட்டது. இணைய கருத்தரங்கத்துக்கும் இன்று ஏற்பாடு செய்யப்பட்டு இருந்தது.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://pib.gov.in/PressReleasePage.aspx?PRID=1676153
-----
(Visitor Counter : 116
தகவல் மற்றும் ஒலிபரப்பு அமைச்சகம்
பிரசார் பாரதி நெட்வொர்க்கில் டி-20 உலகக் கோப்பை கிரிக்கெட் மாபெரும் ஒளிபரப்பு
2021 டி-20 உலகக் கோப்பை தொடங்கவிருக்கும் நிலையில், பிரசார் பாரதி நெட்வொர்க் அதை முழுமையாக ஒளிபரப்பவுள்ளது. இந்தியாவில் கிரிக்கெட் மீதுள்ள ஆர்வத்தை கருத்தில் கொண்டு, நேரடி போட்டிகள், வானொலி வர்ணனை மற்றும் சிறப்பு நிகழ்ச்சிகளுடன் ‘மெகா கவரேஜை’, தூர்தர்ஷன் மற்றும் அகில இந்திய வானொலி திட்டமிட்டுள்ளன.
அனைத்து கிரிக்கெட் ஆர்வலர்களுக்கும் ஒரு நல்ல செய்தி என்னவென்றால், அகில இந்திய போட்டிகள், அரையிறுதி மற்றும் இறுதி போட்டி டிடி ஸ்போர்ட்ஸ் அலைவரிசையில் டிடி ஃபிரீடிஷில் நேரடியாக ஒளிபரப்பப்படும். அக்டோபர் 23 முதல், அகில இந்திய வானொலி இந்தி மற்றும் ஆங்கிலத்தில் அனைத்து போட்டிகளின் நேரலை வர்ணனையை ஒலிபரப்பும்.
தூர்தர்ஷனில் டி20 உலகக் கோப்பை கிரிக்கெட்டை காண்பதை மிகவும் உற்சாகமான அனுபவமாக மாற்றும் விதத்தில், மக்கள் பங்கேற்புடன் கூடிய பல நிகழ்ச்சிகளை டிடி ஸ்போர்ட்ஸ் திட்டமிட்டுள்ளது. ‘கிரிக்கெட் லைவ்’ என்று பெயரிடப்பட்ட நிகழ்ச்சியில், சாதாரண மக்கள், கேப்டனின் நிலையில் இருந்து முக்கிய முடிவுகளை எடுக்கும்படி கேட்டுக்கொள்ளப்படுவார்கள்.
‘ஆர்ஜேஸ் கா கிரிக்கெட் ஃபண்டா’ என்பது மற்றொரு சுவாரசியமான விவாத நிகழ்ச்சியாகும், இதில் அகில இந்திய வானொலி ஜாக்கிகள், கிரிக்கெட் நிபுணர்களுடன் இணைந்து டிடி ஸ்போர்ட்ஸில் பொதுமக்களுடன் உரையாடுவார்கள். தொலைக்காட்சி மற்றும் வானொலி ஒருங்கிணைப்பின் சிறந்த உதாரணமாகவும், புதுமையாகவும் பிரசார் பாரதியின் இந்த முன்முயற்சி இருக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1761415
------
(Visitor Counter : 173
பிரதமர் அலுவலகம்
பீகார் மாநிலம் மோதிஹரியில் செங்கல் சூளையில் ஏற்பட்ட விபத்து காரணமாக உயிரிழந்தவர்களுக்குப் பிரதமர் இரங்கல் தெரிவித்துள்ளார்
பிரதமரின் தேசிய நிவாரண நிதியிலிருந்து கருணைத் தொகையை அறிவித்துள்ளார்
பீகார் மாநிலம் மோதிஹரியில் செங்கல் சூளையில் ஏற்பட்ட விபத்து காரணமாக உயிரிழந்தவர்களுக்குப் பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். இந்த விபத்தில் உயிரிழந்தோரின் குடும்பத்தினருக்குப் பிரதமரின் தேசிய நிவாரண நிதியிலிருந்து ரூ. 2 லட்சம் காயமடைந்தோருக்கு ரூ. 50,000 கருணைத் தொகையையும் பிரதமர் அறிவித்துள்ளார்.
பிரதமர் அலுவலக ட்விட்டர் செய்தியில் கூறியிருப்பதாவது:
" மோதிஹரியில் செங்கல் சூளை விபத்து காரணமாக உயிரிழப்புகள் ஏற்பட்டதற்காகக் கவலை அடைந்தேன். உயிரிழந்தோரின் குடும்பத்தினருக்கு இரங்கல்கள். காயமடைந்தோருக்காகப் பிரார்த்திக்கிறேன். உயிரிழந்தோரின் குடும்பத்தினருக்குப் பிரதமரின் தேசிய நிவாரண நிதியிலிருந்து ரூ. 2 லட்சம், காயமடைந்தோருக்கு ரூ. 50,000 கருணைத் தொகை வழங்கப்படும்: PM @narendramodi"
வணிகம் மற்றும் தொழில்துறை அமைச்சகம்
மே 23-25 வரை பெங்களூருவில் ஜி20 வர்த்தகம் மற்றும் முதலீட்டு பணிக் குழுவின் இரண்டாவது கூட்டம்
இந்தியாவின் தலைமையிலான ஜி20 அமைப்பின் வர்த்தகம் மற்றும் முதலீட்டு பணிக் குழுவின் இரண்டாவது கூட்டம் பெங்களூருவில் மே 23 முதல் 25 வரை நடைபெற உள்ளது. மத்திய வர்த்தகம் மற்றும் தொழில்துறை இணையமைச்சர் திருமதி அனுப்ரியா பட்டேல் இந்தக் கூட்டத்தை மே 24-ஆம் தேதி தொடங்கி வைப்பார்.
பலதரப்பட்ட வர்த்தக அமைப்புமுறைகளை சீர்படுத்துதல் உலகளாவிய வர்த்தகத்தில் குறு, சிறு மற்றும் நடுத்தர தொழில் நிறுவனங்களை ஒருங்கிணைத்தல், வளம் மற்றும் வளர்ச்சிக்கு உகந்ததாக வர்த்தகத்தை உருவாக்குதல் போன்ற விஷயங்கள் குறித்து மூன்று நாள் கூட்டத்தின் போது ஜி20 உறுப்பு நாடுகள், சிறப்பு அழைப்பு நாடுகள், பிராந்திய மற்றும் சர்வதேச நிறுவனங்களின் 100 பிரதிநிதிகள் கலந்து ஆலோசிப்பார்கள்.
முதல் நாளான மே 23-ஆம் தேதி, வர்த்தகம் மற்றும் தொழில்நுட்பம் குறித்த கருத்தரங்கு நடைபெறும். இதன்பிறகு ஜி20 பிரதிநிதிகளுக்கான பிரத்தியேக கலாச்சார நிகழ்ச்சி மற்றும் நகர உலாவுடன், இரவு விருந்து வழங்கப்படும். இரண்டு மற்றும் மூன்றாம் நாளன்று, ஆவணங்களின் டிஜிட்டல் மயமாக்கல் தொடர்பான தலைப்புகளில் விளக்க உரை அளிக்கப்படும்.
உள்ளடக்கிய மற்றும் வெளிப்படையான வளர்ச்சியை உருவாக்குவதற்காக உலகளாவிய வர்த்தகம் மற்றும் முதலீட்டுத் துறையில் அதிகரித்து வரும் சவால்கள் குறித்த புரிதலை ஏற்படுத்தி, தற்போதுள்ள வாய்ப்புகளை அதிகப்படுத்துவது தான் இந்தியாவின் ஜி20 தலைமைத்துவத்தின் முதன்மை நோக்கமாகும்.
சிறப்பு சேவைகள் மற்றும் கட்டுரைகள்
நிதி மோசடி வழக்குகளில் சிக்கி தப்பிய குற்றவாளியை சவுதி அரேபியாவில் இருந்து நாடுகடத்தி கைது செய்தது சிபிஐ
கேரளாவில் நிதி மோசடி வழக்குகளில் சிக்கி தப்பிய நபரை, சவுதி அரேபியாவில் இருந்து நாடு கடத்தி சிபிஐ அதிகாரிகள் கைது செய்தனர்.
கேரளாவின் காசர்கோடு மற்றும் சில பகுதிகளில் 7 பேர் கொண்ட ஒரு கும்பல் , ஒரு நிறுவனத்துடன் இணைந்து கடந்த 2009ம் ஆண்டு, ‘அன்னிய செலாவணி தொழில்’ என்ற பெயரில் ஒரு மோசடி திட்டத்தை செயல்படுத்தினர். இதில் பணம் முதலீடு செய்பவர்களுக்கு, 61 நாட்களுக்குப்பின் மாதம் 7 சதவீத வட்டி தருவதாகவும், இத்திட்டத்தில் மக்களை சேர்த்துவிடுபவர்களுக்கு மாதம் 2 சதவீத கமிஷன் தொகையும் வழங்குவதாக ஆசை வார்த்தை கூறினர்.
இத்திட்டத்தின் கீழ் இவர்கள் சுமார் ரூ.9,93,68,000/- முதலீடு திரட்டினர். ஆனால், சொன்னபடி முதலீட்டாளர்களுக்கு வட்டியையும் தராமல், முதலீடு செய்த பணத்தையும் தராமல் ஏமாற்றினா்.
இந்த மோசடி தொடர்பாக இவர்கள் மீது, சென்னை சிபிஐ 4 வழக்குகள் பதிவு செய்தது. இது தவிர இவர்கள் மீது 5வது வழக்கு ஒன்றும் பதிவு செய்யப்பட்டது. கடந்த 2011ம் ஆண்டில் இவர்கள், முதலீட்டாளர்களை ரூ.50 லட்சம் முதலீடு செய்யும்படி தூண்டி ரூ.19 லட்சம் திரட்டியுள்ளனர். ஆனால் முதலீட்டாளர்களுக்கு வட்டியை தராமல் ஏமாற்றியுள்ளனர்.
இந்த புகார்கள் அடிப்படையில், சம்பந்தப்பட்ட மோசடி நபர்கள் மீது வழக்குப்பதிவு செய்யப்பட்டு எர்ணாகுளம் நீதிமன்றத்தில் குற்றப்பத்திரிக்கை தாக்கல் செய்யப்பட்டது.
இதனால் இவர்களை குற்றவாளிகளாக நீதிமன்றம் அறிவித்தது.
குற்றவாளிகள் 6 பேர் சிக்கிய நிலையில், ஒருவர் மட்டும் தப்பித்து சவுதி அரேபியா சென்றார். இவரைப் பிடிக்க இன்டர்போல் மூலமாக சிபிஐ ரெட் அலர்ட் நோட்டீஸ் பிறப்பித்தது.
இதையடுத்து இவரை இந்தியா அழைத்து வரும் நடவடிக்கைகள் மேற்கொள்ளப்பட்டன.
ரியாத்தில் இருந்து தில்லி கொண்டு வரப்பட்ட அந்த நபரை சிபிஐ அதிகாரிகள் கைது செய்து, எர்ணாகுளம் நீதிமன்றத்தில் ஆஜர் படுத்தினர்.
அந்த நபரை ஏப்ரல் 8ம் தேதிவரை, நீதிமன்ற காவலில் வைக்க உத்தரவிடப்பட்டுள்ளதாக சிபிஐ வெளியிட்ட செய்தி குறிப்பில் தெரிவிக்கப்பட்டுள்ளது.